 Komunalno društvo Jarmina d.o.o.
            Vladimira Nazora 2, 
               32280 Jarmina

KLASA: 363-01/16-01/1
UR.BROJ: 01-16-32
U Jarmini, 29. prosinca 2016.

	Temeljem članka 295. Zakona o obveznim odnosima („Narodne novine“ 35/05, 41/08, 125/1, 78/15), Zakona o grobljima („Narodne novine“ 19/98, 50/12), Pravilnika o grobljima („Narodne novine“ 99/02) i Odluke o upravljanju grobljem („Službeni vjesnik“ Vukovarsko-srijemske županije 14/16) , direktor Komunalnog društva Jarmina d.o.o. dana 29. prosinca 2016. godine donosi


OPĆE UVJETE ISPORUKE GROBLJANSKIH USLUGA

I OPĆE ODREDBE

Članak 1.
Ovim Općim uvjetima isporuke grobljanskih usluga (u daljnjem tekstu: Opći uvjeti), određuju se:
· međusobni odnosi između isporučitelja usluga i korisnika grobljanskih usluga na mjesnom groblju Općine Jarmina
· prava i obveze korisnika usluge
· prava i obveze isporučitelja usluge
· osnovni tehnički uvjeti isporuke
· način obračuna i plaćanja isporuke te otklanjanje pogrešaka u obračunu
· uvjeti za ograničenje ili obustavu isporuke usluge
· neovlašteno korištenje usluga


II ODREĐIVANJE POJMOVA

Članak 2.
Izrazi koji se koriste u ovim Općim uvjetima imaju značenje i utvrđeni su važećim Zakonom o grobljima, Pravilnikom o grobljima, Odlukom o upravljanju grobljem i ovim Općim uvjetima:
1. Isporučitelj grobljanskih usluga – na području Općine Jarmina grobljem upravlja Komunalno društvo Jarmina d.o.o. za komunalne poslove, Jarmina, V. Nazora 2 (u daljnjem tekstu: Isporučitelj)
2. Korisnik grobnog mjesta – fizička osoba s pravom korištenja grobnog mjesta nakon dodjele grobnog mjesta na korištenje, uz uvjet da ga održava i plaća godišnju grobnu naknadu (u daljnjem tekstu: Korisnik)
3. Vlasnik groba – vlasnik zemljišta na kojem se grobno mjesto nalazi je Općina Jarmina. Fizičke osobe mogu biti korisnici grobnih mjesta i vlasnici nadgrobnih uređaja
4. Grobljanske usluge – podrazumijevaju dodjelu grobnih mjesta na korištenje, godišnju grobnu naknadu, usluge ukopa i ostale usluge na zahtjev korisnika (izvadci iz grobnog očevidnika, izrada osmrtnica)
5. Godišnja grobna naknada za korištenje grobnog mjesta – naknada koja se plaća za održavanje groblja
6. Naknada kod dodjele grobnog mjesta – naknada koju korisnik plaća kod dodjele grobnog mjesta na korištenje 
7. Groblje – ograđeni prostor zemljišta na kojem se nalaze grobna mjesta, prateće građevine i komunalna infrastruktura
8. Grobna polja – grobni redovi i međurazmaci koji služe kao prilazne staze
9. Grobni redovi – niz grobnih mjesta (grobova)
10. Bruto površina groba – neto površina grobnog mjesta uvećana za razmak između grobnih mjesta
11. Neto površina groba – parcela grobnog mjesta (groba)
12. Nadgrobni uređaji – nadgrobni spomenici, znakovi i pokrovna ploča
13. Slobodno grobno mjesto – grobno mjesto kojeg se Korisnik odrekao potpisivanjem Izjave o odricanju prava korištenja grobnog mjesta
14. Napušteno grobno mjesto – grobno mjesto za koje grobna naknada nije plaćena 10 godina te se može ponovno dodijeliti na korištenje, ali tek nakon proteka 15 godina od zadnjeg ukopa u grob, odnosno 30 godina od zadnjeg ukopa u grobnicu
15. Ukop – polaganje posmrtnih ostataka u grobno mjesto
16. Ceremonija pogreba – posljednji ispraćaj pokojnika koji započinje izlaskom iz mrtvačnice , a završava ukopom u grobno mjesto
17. Izjava o odricanju prava korištenja grobnog mjesta – izjava kojom se Korisnik odriče grobnog mjesta, odnosno besplatno prenosi pravo korištenja na Isporučitelja
18. Potvrda o posjedovanju grobnog mjesta – potvrda koju izdaje Isporučitelj u svrhu provođenja ostavinskog postupka nakon smrti Korisnika grobnog mjesta 
19. Zahtjev za izdavanje suglasnosti za uređenje grobnog mjesta – suglasnost koju izvođač radova mora ishoditi ukoliko želi izgrađivati na grobnom mjestu. Zahtjev mora biti supotpisan od strane Korisnika
20. Pravo ukopa – uz Korisnika grobnog mjesta, imaju ga i članovi njegove obitelji
21. Pravo korištenja – šire je od prava ukopa, a obuhvaća i pravo ukopa i pravo raspolaganja grobnim mjestom
22. Rješenje o nasljeđivanju – rješenje koje donosi Općinski sud ili javni bilježnik u ostavinskom postupku nakon smrti Korisnika grobnog mjesta i koje je, između ostalog, mjerodavno za prijenos prava korištenja grobnog mjesta s Korisnika na nasljednika 
23. Ugovor o ustupanju grobnog mjesta – ugovor u pisanom obliku ovjeren kod javnog bilježnika, kojim Korisnik grobnog mjesta pravo korištenja prenosi na treću osobu
24. Održavanje groblja – uređenje i održavanje prostora i zgrada za obavljanje ispraćaja i ukopa umrlih, održavanje uređaja i instalacija, uređenje i održavanje zelenila, čišćenje groblja i zbrinjavanje otpada, kao i provođenje reda na groblju.


III UGOVORNI ODNOSI IZMEĐU ISPORUČITELJA I KORISNIKA 

Članak 3.
	Isporuka grobljanskih usluga zaključuje se na temelju izdavanja računa za tražene usluge Korisniku.
	Grobljanske usluge isporučuju se na neodređeno vrijeme.
	Plaćanjem računa Korisnik u svemu prihvaća ove Opće uvjete.
	Isporučitelj je obvezan, na zahtjev Korisnika, bez naknade uručiti mu ove Opće uvjete.

IV PRAVA I OBVEZE ISPORUČITELJA

Članak 4.
	Prava i obveze Isporučitelja regulirana su Zakonom o grobljima, Pravilnikom o grobljima, Odlukom o upravljanju grobljem, Pravilima ponašanja na groblju i ostalim zakonskim propisima iz ove djelatnosti.

Članak 5.
Isporučitelj vodi grobni očevidnik i registar umrlih osoba sukladno Pravilniku o vođenju grobnog očevidnika i registra umrlih osoba („Narodne novine“ 143/98).

Članak 6.
Ekshumacija i prijenos posmrtnih ostataka obavlja se sukladno Pravilniku o uvjetima i načinu obavljanja prijenosa, pogreba i iskopavanja umrlih osoba („Narodne novine“ 23/94).

Članak 7.
Prijava za ukop može se obaviti radnim danom u vremenu od 7:00 do 15:00 sati na broj telefona 032/215-075 ili osobnim dolaskom u sjedište Isporučitelja, V. Nazora 2, Jarmina.

Članak 8.
Ukopi u ljetno razdoblje obavljaju se radnim danom od 12:00 do 16:00 sati, a u zimsko razdoblje od 12:00 do 14:00 sati. 
Neradnim danom i blagdanom ukopi će se obavljati samo u iznimnim situacijama.

Članak 9.
Svi dogovori u vezi pogreba (lokacija grobnog mjesta, način ukopa), dogovaraju se s Isporučiteljom dan prije u radnom vremenu od 7:00 do 15:00 sati.
Vrijeme pogreba određuje se redoslijedom dolaska.

Članak 10.
Redoslijed prodaje grobnih mjesta određuje Isporučitelj.

Članak 11.
Isporučitelj nije odgovoran za štetu nastalu na grobnom mjestu ako za to nema dokaza.


V PRAVA I OBVEZE KORISNIKA

Članak 12.
Obveza korištenja grobljanske usluge započinje trenutkom stjecanja prava korištenja i prava ukopa dodjelom grobnog mjesta na korištenje ili prenošenjem prava korištenja grobnog mjesta, nakon smrti Korisnika, na nasljednika Rješenjem o nasljeđivanju, kao i prenošenjem prava korištenja Ugovorom o ustupanju grobnog mjesta trećoj osobi.

Članak 13.
	Dan stjecanja prava korištenja i prava ukopa u grobno mjesto smatra se dan izdavanja računa za grobljanske usluge:
· dodjela grobnog mjesta na korištenje
· godišnja grobna naknada za tekuću godinu
· usluga ukopa
· ostale grobljanske usluge.

Članak 14.
	Dan pravomoćnosti Rješenja o nasljeđivanju, kao i dan potpisa Ugovora o ustupanju prava korištenja grobnog mjesta, smatraju se danom prenošenja prava korištenja na novog Korisnika.
	Korisnici iz stavka 1. ovog članka obvezni su u roku od 30 dana dostaviti Isporučitelju presliku Rješenja o nasljeđivanju kao i sve promjene koje utječu na međusobne odnose u isporuci ili korištenju usluge.
	Ukoliko se grobno mjesto Rješenjem o nasljeđivanju prenosi na više nasljednika, nasljednici su dužni međusobnim očitovanjem kod javnog bilježnika riješiti pitanje korisnika grobnog mjesta.

Članak 15.
	Radove na uređenju ili izgradnji grobova i drugih objekata na groblju mogu se obavljati samo nakon prethodne prijave Isporučitelju i plaćanja naknade za korištenje infrastrukture groblja.
	Izvođač radova dužan je pridržavati se odredbi članka 34. Odluke o upravljanju grobljem.
Sve zahtjeve u ime Korisnika podnosi izvođač radova, u sjedištu Isporučitelja u Jarmini, V. Nazora 2, radnim danom u vremenu od 7:00 do 15:00 sati.

Članak 16.
Ako se Korisnik namjerava odreći grobnog mjesta u korist Isporučitelja, dužan je dati pismenu Izjavu o odricanju prava korištenja grobnog mjesta.
Grobno mjesto kojeg se Korisnik odriče u korist Isporučitelja fotografirat će se i uvesti u grobljansku evidenciju pod kategoriju slobodnih grobnih mjesta.

Članak 17.
Korisnik je dužan održavati grobno mjesto sukladno članku 21. Odluke o upravljanju grobljem.

Članak 18.
Ukoliko se ukop obavlja u grobnicu, Korisnik je dužan osigurati dvostruki lijes, unutarnji limeni i vanjski drveni.


VI UVJETI ZA OGRANIČENJE ILI OBUSTAVU ISPORUKE USLUGE

Članak 19.
Korisniku nije dozvoljeno oko grobnog mjesta postavljati klupe.
Korisniku nije dozvoljeno saditi biljni materijal oko grobnog mjesta bez konzultacije s Isporučiteljom.
Ukoliko Korisnik postupa protivno stavku 1. i 2. ovog članka, Isporučitelj ima pravo ukloniti navedeno o trošku Korisnika.

Članak 20.
Radovi na uređenju ili izgradnji grobova i drugih objekata na groblju u ljetnom razdoblju mogu se obavljati radnim danom od 7:00 do 18:00 sati, a u zimsko razdoblje u vremenu od 7:00 do 16:00 sati.
Iznimno, u vrijeme trajanja pogreba, izvođači radova dužni su prekinuti sve radove do završetka ceremonije obreda.
Neradnim danima i blagdanom radovi na uređenju ili izgradnji nisu dozvoljeni.


VII OSNOVNI I TEHNIČKI UVJETI IZGRADNJE GROBOVA

Članak 21.

	Dimenzije grobnih mjesta određene su Pravilnikom o grobljima.


VIII NAČIN OBRAČUNA CIJENE USLUGE, PLAĆANJA I OTKLANJANJA POGREŠAKA U OBRAČUNU

Članak 22.
	Način obračuna naknade kod dodjele grobnog mjesta na korištenje, kao i godišnje grobne naknade, utvrđen je Odlukom o upravljanju grobljem i Cjenikom grobnih komunalnih usluga .
Cijene grobljanskih usluga utvrđene su važećim Cjenikom grobnih komunalnih usluga Komunalnog društva Jarmina d.o.o. uz suglasnost općinskog načelnika.
Korisnik plaća grobljansku uslugu ovisno o vrsti grobljanske usluge.


IX NEOVLAŠTENO KORIŠTENJE USLUGA

Članak 23.
Kupnja grobnog mjesta nije dozvoljena u svrhu preprodaje.
Preprodajom se smatra prenošenje prava korištenja na treću osobu u roku od 5 godina od kupnje grobnog mjesta.


X PRIJELAZNE I ZAVRŠNE ODREDBE

Članak 24.
Opći uvjeti stupaju na snagu osmog dana od dana objave, a objavit će se na oglasnoj ploči i web stranici Općine Jarmina (www.jarmina.hr).


 							   	    Direktor
Đuro Franjčić

Sjedište: Vladimira Nazora 2, 32280 Jarmina; tel: 032/215-075; fax: 032/215-101; e-mail: k.d.jarmina@gmail.com
OIB 40081557939; IBAN HR4223400091110742011 Privredna banka Zagreb d.d.

